Diari Oficial de la Generalitat Valenciana


Sumari del DOGV 4143, del 07-12-2001 (2001/11440)

ACORD de 4 d'octubre de 2001, de la Comissió Territorial d'Urbanisme de València, relatiu a l'homologació de la zona nord del sòl industrial de la carretera d'Albaida, del municipi d'Ontinyent.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4143

Data del DOGV
:   07-12-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/11453


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 4 d'octubre de 2001, de la Comissió Territorial d'Urbanisme de València, relatiu a l'homologació de la zona nord del sòl industrial de la carretera d'Albaida, del municipi d'Ontinyent. [2001/A11483]
  
Vist l'expedient tramés per l'Ajuntament d'Ontinyent, referit a l'homologació de la zona nord del sòl industrial de la carretera d'Albaida, i de conformitat amb els següents
  
Antecedents de fet
  
1. El projecte es va sotmetre a informació pública mitjançant edicte de l'Alcaldia de 29 de novembre de 1999. Després del pertinent període d'exposició pública, en el qual es van presentar vuit al·legacions, el va aprovar provisionalment el mateix òrgan el 20 de juliol de 2000.
  
2. La documentació tramesa forma part de l'alternativa tècnica del programa de actuació integrada promogut per la mercantil Proyexva, SL, per al desenvolupament d'una de les unitats d'execució que es defineixen.
  
Inclou entre altres, document d'homologació de la zona nord del sòl industrial de la carretera d'Albaida, que conté memòria i plànols d'informació i ordenació.
  
3. L'objecte del projecte és l'homologació del sòl urbà industrial existent al nord de la carretera d'Albaida, amb la finalitat última de donar cobertura al programa que es tramita conjuntament ?pel que fa a la unitat d'execució que desenvolupa- i delimitar les determinacions de caràcter estructural enfront d'allò que s'ha detallat, per a fer efectiva la plenitud de competències municipals en l'àmbit.
  
A través de l'homologació es delimita l'àrea de repartiment Batans de 132.439 metres quadrats de superfície, que inclou dues unitats d'execució, i es determina un aprofitament tipus de 1,23 metres quadrats/metres quadrats, justificat en essència, en la necessitat de completar la urbanització, obtenir els vials i equilibrar els beneficis i càrregues de l'actuació entre els propietaris afectats.
  
A més, es proposa l'eliminació del vial prolongació del carrer Telers, disposat entre el carrer Flassades i l'Ordín, justificant la seua innecessarietat, fer viable l'ampliació de dues grans indústries implantades en l'àrea i en la millora de la circulació viària que es farà efectiva a través del programa.
  
El projecte també estableix directrius per a la formulació d'estudis de detall.
  
4. Ontinyent té un Pla General aprovat definitivament per la Comissió Territorial d'Urbanisme en data 20 de gener de 1989.
  
Aquest mateix òrgan va aprovar en la sessió de 22 de juliol de 1995, la modificació número 3 del Pla General, que té incidència en l'àmbit objecte de l'expedient de referència.
  
5. La Comissió Territorial d'Urbanisme, en sessió de 8 de març de 2001, va adoptar l'acord de suspendre l'aprovació definitiva de l'expedient de referència fins que s'esmenen una sèrie de deficiències que, en síntesi, es referien a justificar la delimitació de l'àrea de repartiment pretesa i les mesures compensatòries per la reducció del sòl públic i l'increment d'aprofitament que es generava amb la modificació.
  
6. A fi d'esmenar les deficiències relacionades, l'Ajuntament ha elaborat un annex justificatiu, que ha sigut ratificat pel Ple municipal en sessió de 28 de juny de 2001.
  
L'annex mencionat concreta, en síntesi, els següents aspectes:
  
- Es justifica la delimitació de l'àrea de repartiment en essència, des del diferent grau de gestió i execució dels vials implicats i la diferent participació de les parcel·les edificables afectades en aquests processos ?atés que es tracta d'un sòl urbà sotmés a actuacions aïllades i consolidat majoritàriament per l'edificació- i si no hi ha altre remei, a fer viable la gestió integrada de l'àmbit, des de l'acord amb els propietaris afectats.
  
- En atenció a l'article 55 de la Llei Reguladora de l'Activitat Urbanística (LRAU), s'argumenta que, sense perjudici de l'escassa entitat que el viari eliminat suposa en el marc del Pla, la modificació núm. 3 del Pla General va suposar un increment viari d'11.000 m2, amb la qual cosa la reducció ara de 4.200 metres quadrats de viari no minvaria el nivell dotacional inicialment previst en l'àrea. Es justifica la compensació per l'increment d'aprofitament, des de l'execució per l'actuació de l'enllaç entre el carrer Flassades i l'avinguda del Tèxtil, que beneficiaria a tota la població.
  
7. La Comissió Informativa de la Comissió Territorial d'Urbanisme de València, en sessió del 28 de setembre de 2001, va emetre informe relatiu al projecte que ens ocupa, complint així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. La tramitació ha sigut correcta, d'acord amb el que estableix l'article 38 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU).
  
2. La documentació està completa, als efectes del compliment del que preceptua l'article 27 de la LRAU.
  
3. De conformitat amb el que estableix l'apartat I.3 de la Instrucció 1/1996, sobre homologació de plans, l'àmbit mínim de l'homologació és el sector.
  
D'altra banda, sector és l'àmbit d'ordenació propi d'un pla parcial o un pla de reforma interior tal com apareix definit en l'article 20 de la LRAU.
  
En el cas que ens ocupa es planteja l'homologació d'un àmbit que no pot ser considerat un sector, segons el que s'ha indicat amb anterioritat, per la qual cosa no procedeix la consideració de l'homologació pretesa.
  
4. El projecte proposa en essència, una modificació del planejament vigent en el municipi, per a la concreció d'una nova àrea de repartiment que integra dues unitats d'execució.
  
5. En vista de les justificacions aportades per l'Ajuntament, poden estimar-se esmenades les deficiències estimades per la Comissió Territorial d'Urbanisme en sessió de 28 de juny de 2001.
  
6. Les determinacions contingudes en la modificació es consideren correctes de forma general, des del punt de vista de les exigències de la política urbanística i territorial de la Generalitat, tal com s'arreplega en l'article 40 de la LRAU.
  
7. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva d'homologacions de plans urbanístics de municipis de menys de 50.000 habitants, de conformitat amb el que disposa l'article 39 de la LRAU, per remissió de la disposició transitòria primera, apartat 2 del citat text legal, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
En vista de tot el que s'ha exposat anteriorment, la Comissió Territorial d'Urbanisme, en sessió del 4 d'octubre de 2001, acorda aprovar definitivament la modificació del Pla General d'Ontinyent relativa a la delimitació de l'àrea de repartiment Flassades/ Batans, que inclou dues noves unitats d'execució.
  
Contra el present acord, que no posa fi a la via administrativa, es podrà interposar un recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de la seua publicació.
  
Tot això, sense perjudici que es puga interposar qualsevol altre recurs que estime oportú.